
	R E F E R A T   D E   A P R O B A R E  
pentru  modificarea Hotărârii Consiliului Local nr. 115/2019 privind aprobarea Regulamentului privind procedura de atestare a persoanelor fizice care
 doresc să obţină calitatea de „administrator de condominii”,
 modificată prin H.C.L. nr. 71/2021


	Prin Hotărârea Consiliului Local nr. 115/2019 s-a aprobat  Regulamentul privind procedura de atestare a persoanelor fizice care doresc să obţină calitatea de „administrator de condominii”.
	Obiectul regulamentului aprobat este stabilirea cadrului general şi procedura privind organizarea şi desfăşurarea examenului de atestare a persoanelor fizice în vederea îndeplinirii funcţiei de „administrator de condominii”.
	Regulamentul stabileşte scopul, cadrul de referinţă şi metodologia atestării persoanelor fizice pentru desfăşurarea activităţii de administrare a proprietăţilor imobiliare.
	Atestarea constă în evaluarea/reevaluarea competenţelor şi a pregătirii profesionale în vederea certificării calităţii de „administrator de condominii”.
	Conform prevederilor art. 63 din Legea nr. 196/2018 privind înfiinţarea, organizarea şi funcţionarea asociaţiilor de proprietari şi administrarea condominiilor:
     	„(1) Administrarea, exploatarea, întreţinerea, repararea, reabilitarea şi/sau modernizarea, după caz, a proprietăţii comune aferente condominiului sunt în sarcina asociaţiei de proprietari, iar cheltuielile legate de aceste activităţi reprezintă cheltuieli comune.
    	  (2) În scopul administrării şi întreţinerii condominiului, asociaţia de proprietari încheie contracte în numele proprietarilor cu persoane fizice, persoane fizice autorizate sau cu persoane juridice cu obiect de activitate administrarea condominiilor, înfiinţate potrivit prevederilor legale în vigoare.
    	 (3) Desemnarea administratorului şi încheierea contractului de administrare se fac de către comitetul executiv reprezentat de preşedintele asociaţiei de proprietari, în baza mandatului acordat de adunarea generală, şi decizia se comunică tuturor proprietarilor”.
	Conform prevederilor  art. 64 din același act normativ.
   	„(1) Administrarea condominiului poate fi realizată de către persoane fizice, persoane fizice autorizate, sau persoane juridice specializate, autorizate conform legii.
    	 (2) Activitatea de administrare include activităţi de administrare tehnică şi întreţinere a proprietăţii comune, de contabilitate şi de casierie.
    	 (3)  Orice alte activităţi de administrare care nu sunt reglementate prin lege sau prin statutul asociaţiei sunt condiţionate de hotărârea adunării generale a asociaţiei de proprietari.
    	 (4)  Administratorii sunt angajaţi pe bază de contract individual de muncă sau contract de prestări servicii, cu respectarea prevederilor legale în vigoare.
   	 (5) Candidaţii pentru funcţia de administrator trebuie să prezinte comitetului executiv al asociaţiei de proprietari documentele prevăzute de lege, precum şi alte documente solicitate printre care, obligatoriu  atestatul.”
	Potrivit prevederilor art. 106 din același act normativ, „Persoanele fizice atestate pentru funcţia de administrator în conformitate cu prevederile <LLNK 12007   230 12 291   0 18>Legii nr. 230/2007 privind înfiinţarea, organizarea şi funcţionarea asociaţiilor de proprietari, cu modificările şi completările ulterioare, pot îndeplini funcţia de administrator numai dacă, în termen de 12 luni de la intrarea în vigoare a prezentei legi, obţin certificate de calificare profesională care dovedesc calificarea profesională pentru a îndeplini ocupaţia de administrator, în conformitate cu prezenta lege.”
	Atestarea „administratorilor de condominii”, persoane fizice, este organizată şi coordonată de către Comisia stabilită prin Dispoziţie a Primarului Municipiului Brad, la propunerea compartimentului de specialitate. 
  În componenţa Comisiei se includ: un membru aparţinând compartimentului de specialitate, cu atribuţii în coordonarea asociaţiilor de proprietari, care va asigura şi secretariatul comisiei, doi membri cu studii de specialitate şi atribuţii în domeniile: resurse umane, juridic sau economic/financiar - contabil, aparţinând compartimentelor de resort din aparatul de specialitate al Primarului Municipiului Brad și un consilier local din cadrul Consiliului Local  al Municipiului Brad.
Candidatul respins la examenul de atestare poate formula contestaţie împotriva Deciziei Comisiei de atestare, în termen de 48 de ore de la data aducerii la cunoştinţă publică a rezultatelor examenului de atestare.
Comisia de soluţionare a contestaţiilor este stabilită prin Dispoziţie a Primarului Municipiului Brad, la propunerea compartimentului de specialitate care va exclude membrii Comisiei de atestare.
În componenţa Comisiei intră un membru aparţinând compartimentului Relaţii Publice, care va asigura şi secretariatul comisiei; doi membri cu studii de specialitate şi atribuţii în domeniile: resurse umane, juridic sau economic/financiar-contabil, aparţinând compartimentelor de resort din Primăria Municipiului Brad și  un consilier local din cadrul Consiliului Local al Municipiului Brad.
Întrucât domnul consilier local, Florin – Ioan OPRIȘA, care deține funcția de Viceprimar al Municipiului Brad, a fost desemnat prin Hotărârea Consiliului Local nr. 71/2021 să facă parte, în calitate de membru, din Comisia de atestare în vederea obținerii atestatului de ”administrator de condominii”, se impune modificarea art. 32 alin. 2 din Regulamentul privind procedura de atestare a persoanelor fizice care doresc să obţină calitatea de „administrator de condominii”, în sensul că                                președintele Comisiei de soluționare a contestațiilor este Administratorul Public al Municipiului Brad.
    	În contextul celor de mai sus am inițiat prezentul proiect de hotărâre  prin care am propus modificarea Hotărârii Consiliului Local  nr. 115/2019 privind aprobarea Regulamentului privind procedura de atestare a persoanelor fizice care doresc să obţină calitatea de  „administrator de condominii”, modificată prin H.C.L. nr. 71/2021 și – l supun  plenului Consiliului Local al Municipiului Brad spre dezbatere în forma prezentată.
  	În susţinerea propunerii mele invoc prevederile art. 2, art. 10, art. 63, art. 64 și art. 106 din Legea nr. 196/2018 privind înfiinţarea, organizarea şi funcţionarea asociaţiilor de proprietari şi administrarea condominiilor.

